SMT ทุ่มงบ 1.6 ลบ. ฉีดวัคซีน “โควิด” พนง.กว่า 800 คน
SMT ทุ่มงบ 1.6 ล้านบาท ลุยฉีดวัคซีน “โควิด-19” ให้กับพนักงานกว่า 800 คน เพื่อสร้างขวัญและกำลังใจให้พนักงานในการปฏิบัติงาน
10 มิ.ย. 2564

บริษัท สตาร์ส ไมโครอิเล็กทรอนิกส์ (ประเทศไทย) จำกัด (มหาชน) หรือ SMT เปิดเผยว่า จากการที่ทางรัฐบาลเริ่มเปิดให้ประชาชนทั่วไปสามารถจองฉีดวัคซีนป้องกันโควิด-19 ได้แล้วนั้น ทางบริษัทได้ใช้งบประมาณกว่า 1.6 ล้านบาท จองฉีดวัคซีนเพื่อป้องกันไวรัสโควิด-19 ให้พนักงานทั้งหมดรวมกว่า 800 คน
โดยได้ติดต่อผ่านทาง สภาอุตสาหกรรม แห่งประเทศไทย ซึ่งคาดว่าจะได้เริ่มทยอยฉีดวัคซีนได้ในปลายเดือนมิถุนายนนี้ โดยทางบริษัทได้ตระหนักว่าพนักงานเป็นทรัพยากรที่มีคุณค่ายิ่งของบริษัท และบริษัทได้ทำประกันครอบคลุมการเจ็บป่วยหรือเสียชีวิต เนื่องจากการฉีดวัคซีนให้พนักงานเท่าเทียมกับความช่วยเหลือที่รัฐบาลให้ด้วย
สำหรับการฉีดวัคซีนในครั้งนี้ทางบริษัทต้องการปกป้อง ดูแลสุขภาพของพนักงาน เพื่อสร้างขวัญและกำลังใจให้กับพนักงานในการปฏิบัติงานอย่างเต็มที่ ได้โดยไม่ต้องกังวล
อีกทั้งเพื่อป้องกันความเสี่ยงของธุรกิจ รวมถึงความเสียหายต่อธุรกิจของลูกค้า ซึ่งจะช่วยสร้างความมั่นใจให้ผู้ถือหุ้นและนักลงทุนตลอดจนผู้มีส่วนได้เสียทุกฝ่ายเกี่ยวกับความต่อเนื่องในการดำเนินธุรกิจ และเพื่อเป็นส่วนหนึ่งของประเทศในการต่อสู้ป้องกันโรคระบาด เพื่อให้ผ่านพ้นช่วงเวลาที่ยากลำบากนี้ไปด้วยกัน